Μητροπολίτης Γάνου και Χώρας Αμφιλόχιος

Ο Μητροπολίτης Αμφιλόχιος (κατά κόσμον Αδαμάντιος Τσούκος, Λάρδος Ρόδου, 1938 - Πόλη της Ρόδου, 14 Φεβρουαρίου 2026) ήταν Έλληνας θεολόγος, ιεραπόστολος και ιεράρχης του Οικουμενικού Πατριαρχείου, ο οποίος διατέλεσε Μητροπολίτης Γάνου και Χώρας από το 2018 έως το 2022.

Προηγουμένως διετέλεσε Μητροπολίτης Νέας Ζηλανδίας από το 2005 έως το 2018.

 Βιογραφικά στοιχεία 
Παιδί πολύτεκνης οικογένειας, ο κατά κόσμον Αδαμάντιος Τσούκος γεννήθηκε το 1938 στο χωριό Λάρδος της Ρόδου, όπου και μεγάλωσε. 

Φοίτησε στην Πατμιάδα Εκκλησιαστική Σχολή και στην Ιερά Θεολογική Σχολή της Χάλκης, από την οποία αποφοίτησε το 1963, υποβάλλοντας διατριβή με θέμα «Η δογματική διδασκαλία του Κορανίου». 

Στις 8 Δεκεμβρίου 1962 εκάρη μοναχός στον Ιερό Ναό της Αγίας Τριάδος στην Θεολογική Σχολή της Χάλκης και την επομένη χειροτονήθηκε διάκονος από τον σχολάρχη της Σχολής, Μητροπολίτη Σταυρουπόλεως Μάξιμο. Πρεσβύτερος χειροτονήθηκε στις 14 Ιουλίου 1963 από τον ίδιο αρχιερέα. Στη Θεολογική Σχολή της Χάλκης παρέμεινε για ακόμη ένα έτος με εντολή του Οικουμενικού Πατριάρχη Αθηναγόρα, όπου εφημέρευε στον Ναό της Αγιας Τριάδος. 

Από το 1964 έως το 1968 διακόνησε στην Ιερά Μονή Ευαγγελισμού της Θεοτόκου Πάτμου, κοντά στον πνευματικό του πατέρα (και μετέπειτα άγιο), Γέροντα Αμφιλόχιο Μακρή, του οποίου το όνομα έλαβε κατά την μοναχική κουρά του. Το 1969 διορίστηκε καθηγητής στην Πατμιάδα Σχολή, ενώ το 1972 μετέβη στην Αφρική όπου εργάστηκε ως ιεραπόστολος στην Κένυα, στην Τανζανία και στο τότε Ζαΐρ, επιτελώντας πλούσιο έργο, χτίζοντας ναούς και ιδρύοντας κοινότητες και σχολεία. Το έτος 1974 έλαβε το οφίκιο του αρχιμανδρίτη από τον Πατριάρχη Αλεξανδρείας Νικόλαο ΣΤ΄ στον Ιερό Ναό του Ευαγγελισμού της Θεοτόκου στο Λουμπούμπασι του Ζαΐρ. 

Το έτος 1978 επέστρεψε στην Πατμιάδα Σχολή, όπου και δίδαξε έως το 1989. Το ίδιο έτος, ο Μητροπολίτης Ρόδου Απόστολος τον διόρισε ιεροκήρυκα της Ιεράς Μητροπόλεως Ρόδου. Επάνδρωσε τις βυζαντινές μονές Θάρρι, έξω από το χωριό Λάερμα της Ρόδου, και Παναγίας Υψενής, έξω από την Λάρδο. Στις 22 Μαΐου 1990 ενθρονίστηκε ως ηγούμενος της Μονής Θάρρι. Στις 9 Ιουλίου 2005 χειροτονήθηκε από τον Μητροπολίτη Ρόδου Κύριλλο Β΄ στον Καθεδρικό Ναό Ευαγγελισμού της Θεοτόκου πόλεως Ρόδου τιτουλάριος Επίσκοπος Ερυθρών, βοηθός της Μητροπόλεως Ρόδου.

Στις 13 Οκτωβρίου του ιδίου έτους εξελέγη Μητροπολίτης Νέας Ζηλανδίας. Στα 13 χρόνια διακονίας του στην Μητρόπολη Νέας Ζηλανδίας, ο Αμφιλόχιος έχτισε ναούς, μοναστήρια, γηροκομεία και ορφανοτροφεία, αυξάνοντας τον πληθυσμό της Μητρόπολης.

Στις 30 Μαΐου 2018 παραιτήθηκε από Μητροπολίτης Νέας Ζηλανδίας και αυθημερόν εξελέγη από την Αγία και Ιερά Σύνοδο του Οικουμενικού Πατριαρχείου Μητροπολίτης Γάνου και Χώρας, την οποία μητρόπολη επανασύστασε ιδρύοντας επισκοπείο μετά παρεκκλησίου στην πόλη Χώρα (Hoşköy), καθώς και επάνδρωσε την παλιά Μονή του Αγίου Ιωάννου του Θεολόγου επίσης στην Χώρα, τοποθετώντας γυναικεία αδελφότητα. Στις 3 Οκτωβρίου 2022, η Ιερά Σύνοδος του Οικουμενικού Πατριαρχείου αποδέχτηκε την παραίτησή του από την Μητρόπολη Γάνου και Χώρας], και έκτοτε παρέμεινε εφησυχάζων.

Εξαιτίας επιπλοκών εγκεφαλικού επεισοδίου που υπέστη τον Νοέμβριο του 2025, απεβίωσε στην Ρόδο στις 14 Φεβρουαρίου 2026, σε ηλικία 88 ετών. Ενταφιάστηκε στην Ιερά Μονή Θάρρι.

 Παραπομπές 

Κατηγορία:Έλληνες κληρικοί